Tá ið skrásett akfar skiftir eigara, hevur tann nýggi eigarin skyldu at boða tað til skrásetingar so skjótt sum til ber og ikki seinni enn 14 dagar eftir eigaraskiftið, um ikki akfarið verður strikað av skránni frammanundan. Í sambandi við eigaraskiftið, mæla vit nýggja eigaranum at kanna eftir, um akfarið skyldar vektgjald ella sýn, ella um onnur skuld er í akfarinum. Um eigarin í samband við vektgjald, hevur GS-avtalu við peningastovnin, má nýggj avtala leggjast inn tá akfarið skiftir eigara. Vanligt akfar Tá ið akfar skiftir eigara, skal nýggi eigarin, áðrenn eigaraskiftið kann fara fram, venda sær til eitt av tryggingarfeløgunum fyri at tekna trygging. Síðan skal váttan um eigaraskifti undirskrivast av fyrrverandi eigara og latast Akstovuni saman við váttan um trygging. Um váttanin er útfylt á netinum, má hon printast út og undirskrivast av fyrrverandi eigara og síðani latast Akstovuni. Hýru- og skúlavognar Hýru- og skúlavognar, sum ikki hava rindað skrásetingargjald, kunnu ikki skifta eigara ella nýtslu áðrenn 2½ ár (30 mánaðir) frá skráseting, uttan at rinda skrásetingargjald við umskráseting. Neyðsendarakfør og líkvognar Verður neyðsendarakfar ella líkvognur skrásettur til privata nýtslu, áðrenn 36 mánaðir eru gingnir frá skrásetingini sum neyðsendarakfar ella líkvognur, verður virðisavgjaldið og CO2-avgjaldið goldið, sbrt. § § 3 ella 4 og § 9, stk. 1, nr. 2), lutfalsliga samsvarandi tíðini, sum restar í teimum 36 mánaðunum. CO2 avgjaldið verður goldið sbrt. § 8, stk. 3.